Uhulumende Uvimba I Auction Yokuthengiswa Kwamadiamonds AkoChiadzwa
Umkambo lo ubuvele uzaphikisana leziqondiso ze Kimberly Process ebona ngokuthengiswa kwama diamonds emhlabeni jikelele
Umkambo lo ubuqhutshwa yinkampani yeMbada esebenzelana le Zimbabwe Mining Development Corporation. Esinye isiphathamandla senkampani yeMbada uMnumzana Robert Mhlanga utshele iphephandaba le Herald ukuthi kulezethekeli ezivela kwamanye amazwe ezizo hlola amadiamond la. Iauction le ibikhangelele ukuqhutshwa okwamalanga amathathu. Abalandela udaba lwamadiamonds ako Chiadzwa bathi ukuvulwa komkambo wamadiamonds lokhu bekuvele kuzaphikisana leziqondiso zenhlangangiso ye Kimberly Process ebona ngokuthengiswa kwama diamonds emhlabeni jikelele. Lokhu kubikwa kuyikho okubangele ukuthi ugatsha lwezokwenjiwa lumise i auction le, njengokutsho kosaphethe isikhundla sikamphathintambo wezokwenjiwa uMnumzana Emmerson Munangagwa ekhuluma leStudio7 namhla. Umsekeli kamphathintambo wezokwenjiwa uMnumzana Murisi Zwizwai laye uyavuma ukuthi umkambo wokuthengiswa kwamadiamonds lo ubungasoze uphumelele. IStudio 7 iphinde yemukela omunye umbiko wokuthi ilanga lanamhlanje belingelokubukisa kuphela amadiamonds kukhangelelwe ukuthi aqle ukuthengiswa ku auction kusasa. Ingcwethi ecubungula ezombusazwe uMnumzana Walter Nsununguli Mbongolwane uthi ingxabangxoza esikhona le kudaba lokuthengiswa kwamadiamonds ako Chiadzwa, itshengisa ukungezwani kweziphathamandla zebandla le ZANU PF.